**Παιδιά με αισθητηριακή αναπηρία (όρασης)**

Α) ΘΕΩΡΗΤΙΚΟ ΜΕΡΟΣ

Προβλήματα όρασης υφίστανται όταν η αντίληψη εικόνων και χρωμάτων είναι ελαττωμένη, όπου μιλάμε για μειωμένη όραση ή έχει απολεσθεί εντελώς και μιλάμε για προβλήματα τύφλωσης. Συνέπειες της απώλειας όρασης εντοπίζονται σε 4 τομείς:

* Κοινωνικό και συναισθηματικό
* Γλωσσικό
* Γνωστικό
* Κινητικότητα και Προσανατολισμός

Τα παιδιά με τύφλωση πρέπει να αντισταθμίσουν την έλλειψη όρασης, για αυτό χρησιμοποιούν τις υπόλοιπες αισθήσεις τους (ακοή, όσφρηση και μέσω της Γλώσσας). Ακολουθούν τα ίδια αναπτυξιακά στάδια με τα βλέποντα παιδιά αλλά μπορεί να τα αναπτύσσουν πιο αργά. Οι συνήθεις τομείς που καθυστερούν είναι:

* Μονιμότητα αντικειμένου
* Χωρικές ικανότητες
* Ταξινόμηση
* Διατήρηση
* Δεικτικοί όροι
* Γραμματική (πιθανώς)
* Πρώτες Λέξεις(πιθανώς)
* Κινητικές Δεξιότητες

Κάποια από τα προβλήματα όρασης είναι τα εξής:

* ***Η λευκοδερμία (αλφισμός***): Μια κληρονομική ασθένεια με αποτέλεσμα την ελαττωμένη οπτική οξύτητα και στην οποία υπάρχει η έλλειψη χρώματος στα μάτια ή σε όλο το σώμα. Συνοδεύεται συνήθως από νυσταγμό. Τα παιδιά με λευκοδερμία είναι ευαίσθητα στο φως και μερικές φορές φοράνε ελαφρά χρωματισμένα γυαλιά σε εσωτερικούς καθώς και σε εξωτερικούς χώρους. Λόγω του ότι η γυαλάδα είναι ιδιαίτερα ενοχλητική, τα παιδιά αυτά προτιμούν συνήθως να κάθονται μακριά από τα παράθυρα και να εργάζονται σε ένα σημείο της τάξης λιγότερο εκτεθειμένο στο φως. Αν τοποθετήσετε στην επιφάνεια ενός γυαλιστερού θρανίου ένα κομμάτι μαύρου χαρτιού περιτυλίγματος, τους βοηθάει κι αυτό στην ελάττωση της γυαλάδας ή ακόμα κι αν η επιφάνεια εργασίας είναι ελαφρώς ανασηκωμένη.
* ***Η αμβλυωπία***: Η ελαττωμένη οπτική οξύτητα στο ένα μάτι που προκαλείται όταν τα δυο μάτια δε συνεργάζονται.
* ***Ο στραβισμός:*** Μια κατάσταση στην οποία τα μάτια δεν κατευθύνονται ταυτόχρονα στο ίδιο αντικείμενο, εξαιτίας μιας ανισορροπίας των μυών του βολβού. Τα παιδιά με αυτή την κατάσταση πολλές φορές τα πειράζουν οι συνομήλικοί τους και μπορεί να χρειάζονται την ειδική κατανόηση και υποστήριξη από τους δασκάλους τους.
* ***Η μυωπία***
* ***Ο αστιγματισμός*** και άλλα…

***Τα παιδιά με προβλήματα όρασης αντιμετωπίζουν προβλήματα στον προσανατολισμό, την κινητικότητα, και μπορεί να εμφανίσουν προβλήματα και στη μάθηση εάν δεν υποστηριχθούν με κατάλληλο υλικό και αντιμετώπιση.***

Β) ΠΡΟΤΑΣΕΙΣ ΠΡΟΣ ΤΟΥΣ ΕΚΠΑΙΔΕΥΤΙΚΟΥΣ

* Φροντίστε να ορίσετε έναν οδηγό που θα συνοδεύει το παιδί σε περίπτωση έκτακτης ανάγκης
* Ενημερώστε τους υπεύθυνους στους χώρους τους οποίους έχετε προγραμματίσει να επισκεφτείτε ότι θα υπάρχει μαθητής ή μαθήτρια με προβλήματα όρασης (π.χ. σε ένα μουσείο ίσως υπάρχει η δυνατότητα να αγγίξει τα εκθέματα )
* Καθοδηγήστε το παιδί κατά την πρώτη του επίσκεψη στον χώρο του σχολείου και περιγράψτε του τον χώρο ώστε να τον μάθει και να μπορεί να προσανατολιστεί
* Προτιμήστε αίθουσες στο ισόγειο και όχι σε όροφο, ειδικότερα στις μικρές τάξεις
* Φροντίστε να κάθεται σε τέτοια θέση ώστε να μη γυαλίζει ο πίνακας και δημιουργούνται αντανακλάσεις
* Καλό θα είναι να υπάρχει όσο το δυνατόν καλύτερος φυσικός φωτισμός στην αίθουσα. Προσοχή στην περίπτωση αλφισμού όπου η ακτινοβολία του ηλίου είναι επικίνδυνη
* Ενσωματώστε στα μαθήματα του σχολείου ενότητες που αφορούν την όραση και τα προβλήματά της (φως, όραση, κοινωνία, προσανατολισμός κτλ).
* Χρησιμοποιείστε χρωματιστές ταμπέλες σε βιβλιοθήκες ή σε διάφορους χώρους (τουαλέτα, αίθουσες, πόρτες εξόδου ).
* Η διάταξη της τάξης να είναι τέτοια ώστε να υπάρχει χώρος να κινείται το παιδί. Καλό θα είναι να μην γίνονται συχνά αλλαγές ή να γίνονται χωρίς να ενημερώνετε το παιδί με τα προβλήματα όρασης.
* Προσέξτε ώστε οι διάδρομοι του σχολείου να είναι ελεύθεροι από διάσπαρτα αντικείμενα για την ασφάλεια του μαθητή ή της μαθήτριας.
* Όταν του απευθύνετε τον λόγο να αναφέρετε το όνομά του και παροτρύνετε και τα παιδιά να κάνουν το ίδιο.
* Ενθαρρύνετε το παιδί να προσφέρει και να αναλαμβάνει ευθύνες και αρμοδιότητες μέσα στην τάξη
* Συνοδεύετε την προφορική εντολή ή μια επιβράβευση (πχ χαμόγελο)προς το μαθητή με μια απτική προσέγγιση.

Γ) ΠΡΟΤΑΣΕΙΣ ΓΙΑ ΤΗ ΜΑΘΗΣΙΑΚΗ ΔΙΑΔΙΚΑΣΙΑ

* Χρησιμοποιείστε βιβλία με μεγάλη γραμματοσειρά
* Κάντε χρήση ηλεκτρονικού υπολογιστή όπου θα μπορεί να προβάλλονται τα βιβλία σε ηλεκτρονική μορφή με μεγάλη γραμματοσειρά
* Να χρησιμοποιείται εποπτικό υλικό στη διδασκαλία μαθηματικών όπως κυβάκια, αριθμογραμμή, χάρακες, νομίσματα, στερεά σχήματα
* Χρήση μαρκαδόρων υπογράμμισης με έντονα χρώματα
* Χρήση παραθύρων ανάγνωσης ώστε να απομονώνεται το σημείο που διαβάζει
* Να υπάρχει διαφορά χρώματος στο φόντο του πίνακα ώστε να μη γυαλίζει και να γίνεται αντίθεση με τα γράμματα
* Να ρυθμίζεται το εξωτερικό φυσικό φως ώστε να μη δημιουργεί αντανακλάσεις
* Να δίνεται περισσότερος χρόνος για την εκτέλεση των εργασιών
* Να δίνεται χρόνος για να γίνεται επανέλεγχος των γραπτών του παιδιού
* Δίνεται ξεκάθαρες και απλές οδηγίες στο παιδί με προβλήματα όρασης αναφέροντας το όνομά του ώστε να γνωρίζει ότι απευθύνεστε σε αυτό
* Τοποθετήστε τον μαθητή κοντά στον πίνακα ώστε να μπορεί να διαβάζει τις σημειώσεις που γράφονται εκεί
* Όταν γράφεται στον πίνακα καλό είναι να τις διαβάζετε ώστε να τις ακούει το παιδί
* Ο/Η εκπαιδευτικός να δοκιμάσει ποια γραμματοσειρά εξυπηρετεί τη μαθήτρια
* Να δίνεται η ευκαιρία αξιοποίησης της υπολειπόμενης όρασης
* Χρήση ηλεκτρονικού υπολογιστή, scanner και P.I.A.F. (εκτυπωτής ανάγλυφων εικόνων) τα οποία μπορεί να ζητήσει το σχολείο μέσω αίτησης στο υπουργείο

Το Κ.Ε.Α.Τ. (Κέντρο Εκπαίδευσης και Αποκατάστασης Τυφλών) με έδρα την Αθήνα και παράρτημα στη Θεσσαλονίκη παρέχει προγράμματα εκπαίδευσης για παιδιά προσχολικής και σχολικής ηλικίας καθώς και ενηλίκων στους εξής τομείς:

* Εκμάθηση Braille
* Δεξιότητες καθημερινής διαβίωσης
* Δεξιότητες κινητικότητας και Προσανατολισμού

**ΠΡΟΤΕΙΝΟΜΕΝΕΣ ΙΣΤΟΣΕΛΙΔΕΣ**

<http://prosvasimo.gr/el/dhmotiko/vivlia-diaskevasmena-kai-prosarmosmena-gia-amvlywpes-mathites-a-dhmotikou>

<http://www.retina.gr/books/%CE%AD%CE%BD%CF%84%CF%85%CF%80%CE%BF-21-%CF%84%CE%BF-%CF%80%CE%B1%CE%B9%CE%B4%CE%AF-%CE%BC%CE%B5-%CF%80%CF%81%CE%BF%CE%B2%CE%BB%CE%AE%CE%BC%CE%B1%CF%84%CE%B1-%CF%8C%CF%81%CE%B1%CF%83%CE%B7%CF%82-%CF%83%CF%84%CE%B7-%CF%83%CF%87%CE%BF%CE%BB%CE%B9%CE%BA%CE%AE-%CF%84%CE%AC%CE%BE%CE%B7>

<http://ebooks.edu.gr/new/allmaterial.php>

<http://www.keat.gr/index.php/gr/education>

https://www.fte.org.gr/index.php/el/

**ΒΙΒΛΙΟΓΡΑΦΙΑ**

Hodapp, R. (2005). *Αναπτυξιακές Θεωρίες και αναπηρία*. Αθήνα: Μεταίχμιο.

Mason, H., & McCall, S. (2011). *Παιδιά και νέοι με προβλήματα όρασης.* Αθήνα: Πεδίο.